RÅDETS BESLUTNING af 1. maj 1998 om ophævelse af afgørelsen om et uforholdsmæssigt stort underskud i Østrig (98/309/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 104 C, stk. 12,

under henvisning til henstilling fra Kommissionen, og

ud fra følgende betragtninger:

Anden fase i gennemførelsen af Den Økonomiske og Monetære Union begyndte den 1. januar 1994; ifølge traktatens artikel 109 E, stk. 4, skal medlemsstaterne i denne anden fase bestræbe sig på at undgå uforholdsmæssigt store offentlige underskud;

der findes en procedure i forbindelse med uforholdsmæssigt store underskud, hvorefter der træffes en afgørelse om, at der foreligger et uforholdsmæssigt stort underskud, og hvorefter denne afgørelse ophæves, når det uforholdsmæssigt store underskud er blevet korrigeret; i anden fase bestemmes proceduren i forbindelse med uforholdsmæssigt store underskud af traktatens artikel 104 C, undtagen stk. 1, 9 og 11; protokollen om proceduren i forbindelse med uforholdsmæssigt store underskud, der er knyttet som bilag til traktaten, indeholder de nærmere bestemmelser om gennemførelsen af proceduren i forbindelse med uforholdsmæssigt store underskud; forordning (EF) nr. 3605/93 (1) indeholder detaljerede regler og definitioner med henblik på anvendelsen af nævnte protokol;

på grundlag af en henstilling fra Kommissionen fastslog Rådet den 10. juli 1995 i overensstemmelse med traktatens artikel 104 C, stk. 6, at der forelå et uforholdsmæssigt stort underskud i Østrig; i overensstemmelse med artikel 104 C, stk. 7, rettede Rådet en henstilling til Østrig med henblik på at bringe denne situation med et uforholdsmæssigt stort underskud til ophør (2);

i henhold til traktatens artikel 104 C, stk. 12, ophæver Rådet sin afgørelse om et uforholdsmæssigt stort underskud, i det omfang det uforholdsmæssigt store underskud i den pågældende medlemsstat efter Rådets opfattelse er blevet korrigeret;

når Rådet ophæver afgørelsen, sker det på grundlag af en henstilling fra Kommissionen; på grundlag af de data, der er tilvejebragt af Kommissionen efter indberetning fra Østrig inden den 1. marts 1998 i overensstemmelse med forordning (EF) nr. 3605/93, kan der drages følgende konklusioner:

Det offentlige underskud i Østrig er faldet siden 1995, og i 1997 udgjorde det 2,5 % af BNP, hvilket er under traktatens referenceværdi; det forventes at falde yderligere til 2,3 % af BNP i 1998. Ifølge Østrigs ajourførte konvergensprogram fra 1997 skulle underskuddet falde til 1,9 % af BNP i 2000.

Den offentlige gældskvote toppede i 1996 på 69,5 % af BNP, men den faldt derpå til 66,1 % i 1997. I 1998 forventes der et yderligere fald, som ifølge Østrigs ajourførte konvergensprogram skulle fortsætte i de kommende år.

Underskuddet lå under traktatens referenceværdi i 1997 og forventes at forblive under denne værdi i 1998 og at falde yderligere på mellemlang sigt; gældskvoten er faldende, og denne udvikling forventes at fortsætte i de kommende år -

VEDTAGET FØLGENDE BESLUTNING:

Artikel 1

Det følger af en samlet vurdering, at det uforholdsmæssigt store underskud i Østrig er blevet korrigeret.

Artikel 2

Rådets afgørelse af 10. juli 1995 om et uforholdsmæssigt stort underskud i Østrig ophæves.

Artikel 3

Denne beslutning er rettet til Republikken Østrig.

Udfærdiget i Bruxelles, den 1. maj 1998.

På Rådets vegne

G. BROWN

Formand

(1) EFT L 332 af 31. 12. 1993, s. 7.

(2) Rådets henstillinger af 24. juli 1995, 16. september 1996 og 15. september 1997.